1 400 dalk werkloos as DionWired, ander sluit | Netwerk24
Deur Nellie Brand-Jonker 13 Januarie 2020 11:10
Massmart besit Game-winkels in Suid-Afrika.
Die jaar begin nie op ’n goeie noot in die kleinhandelbedryf nie met Massmart wat aangekondig het hy gaan dalk meer as 1 400 mense afdank.
Massmart besit Game, Makro, DionWired, Builders Warehouse, Jumbo, Rhino Cash & Carry en Cambridge Food.
Die groep het in ’n verklaring beleggers ingelig dit is deel van ’n projek wat begin is om winkels wat swak presteer te sluit.
Altesaam 34 winkels gaan gesluit word ingesluit 23 van DionWired, wat gaan beteken al sy winkels sluit, volgens 'n woordvoerder.
Die res is van die afdeling wat Jumbo, Rhino Cash & Carry en Cambridge Food insluit.
Geen verdere besonderhede oor hoeveel elk van dié winkels geraak gaan word, is verskaf nie.
Die meerderheidsaandeelhouer van Massmart is die internasionale kleinhandelreuse Walmart.
Die stap kom kort nadat Mitchell Slape, nuwe uitvoerende hoof van Massmart, op 2 September begin werk het.
Slape is ’n Amerikaner wat eers vir Walmart gewerk het.
Business Day het in Augustus berig Slape het ’n moeilike taak wat voorlê by die sukkelende kleinhandelgroep waar koste vinniger styg as verkope.
Slape se taak is om die maatskappy om te keer.
’n Konsultasieproses is nou begin ingevolge art. 189 en 189A van die Wet op Arbeidsverhoudinge oor die winkels wat moontlik gesluit gaan word.
Dit wil voorkom of die nuus beleggers positief gestem het.
Massmart se aandeelprys het teen middagtyd 5% tot R51,42 gestyg.
Dit is heelwat beter as ander maatskappye in die sektor asook die indeks van alle aandele en die indeks van top 40-aandele.
Meer oor: Massmart | Makro | Game | Kleinhandelaars | Werksverliese | Kleinhandel | Winkel